Cu Adrian Pop pe bancă, George Ciorceri în tribună şi Adrian Mutu pe teren, ardelenii au rămas în inferioritate numerică în minutul 31, când Ţucudean a fost eliminat pentru cumul de galbene.

Stăncioiu a avut două intervenţii excelente în prima repriză, la loviturile libere executate de Nicoară şi Săpunaru.

Nici Antal nu a reuşit deschiderea scorului până la pauză, dar gorjenii au înscris imediat după pauză.

La reluare, Vasiljevic a trimis în poartă din apropiere, după reluarea aceluiaşi Antal. Nistor a trimis apoi pe lângă poartă, iar ASA a rămas în nouă jucători, după eliminarea lui Marius Constantin.

În minutul 72, Mrzlak a scos un penalty, în duel cu Ivan Gonzales, iar Hora a stabilit scorul final, 2 la 0 pentru Pandurii, cu al 14-lea gol stagional.

Gazdele au terminat în doar şapte jucători, după ce Sebatian Colţescu i-a eliminat direct pe Voiculeţ şi Ramiro Costa.

„Înțeleg că era o doză de supărare, înțeleg că e greu să pierzi trei meciuri împotriva aceluiași adversar, însă Pandurii a venit să joace fotbal și asta a făcut”, a spus Edi Iordănescu, antrenor Pandurii.

După succesul de la Târgu Mureş, gorjenii au revenit la două puncte de liderul Astra.